मौज मस्ती के बाद घर लौटे दोनों छात्र
Haridwar
Updated Sun, 18 Nov 2012 12:00 PM IST
रुड़की। आठ दिनों से पुलिस की नाक में दम करने वाले दसवीं कक्षा के दो छात्र आखिर अपने घर लौट आए। उनके सकुशल लौटने पर परिजनों और पुलिस ने राहत की सांस ली है। सुभाषनगर और नेहरू कालोनी से लापता इन छात्रों में से एक छात्र अपने घर से 12 लाख की रकम भी उड़ा ले गया था। मोटी रकम के साथ दोनों के गायब हो जाने ले कई आशंकाएं जन्म ले रही थीं। आठ दिनों तक विभिन्न शहरों में सैर-सपाटा करने के बाद दोनों छात्र 12 लाख रुपये में से मात्र 40 हजार की रकम ही खर्च कर पाए।
आठ दिन पूर्व लापता हुए दसवीं कक्षा के छात्र अंकित और स्पर्श शनिवार की शाम सकुशल घर लौट आए हैं। बताते चलें कि सुभाष नगर और नेहरू नगर निवासी दोनाें छात्र नौ नवंबर को घर से स्कूल जाने के लिए निकले थे। लेकिन इसके बाद वे घर नहीं लौटे। इसी दौरान पता चला था कि इनमें से एक छात्र अपने घर से 12 लाख रुपए की नकदी भी ले गया था। मोटी रकम के साथ लापता छात्रों की जानकारी मिलने पर पुलिस में भी हड़कंप मच गया था। छानबीन में पुलिस को दोनाें छात्रों के हरिद्वार में पिक्चर देखने की जानकारी मिली थी। इसके बाद दोनों कहां लापता हो गए इसका कोई पता नहीं चल पाया था। गंगनहर कोतवाली प्रभारी महेश चंद जोशी ने बताया कि दोनों छात्रों ने शनिवार को अपने दोस्त के मोबाइल पर फोन कर बताया था कि वह दिल्ली में हैं और शाम तक लौट आएंगे। इसके बाद दोनाें शाम पांच बजे घर लौट आए। पूछताछ में छात्रों ने बताया कि वह हरिद्वार से सीधे दिल्ली गए फि र वहां से चंडीगढ़ और फिर दिल्ली लौट आए। इसके बाद दिल्ली से उदयपुर चले गए। उदयपुर से मुंबई और मुंबई में सैर सपाटा करने के बाद फिर उदयपुर पहुंचे। इसके बाद उदयपुर से दिल्ली वापस आ गए। कोतवाली प्रभारी की मानें तो दोनाें छात्रों ने दिल्ली और मुंबई समेत दस स्थानों की सैर की। इस दौरान वे दो लाख में से 40 हजार की रकम ही खर्च कर पाए। पुलिस ने पूछताछ के बाद उन्हें परिजनों के हवाले कर दिया है। उनके सकुशल घर लौट आने पर पुलिस और परिजनाें ने राहत की सांस ली है।